জানতে চাইলে পুলিশের মহাপরিদর্শক (আইজিপি) হাসান মাহমুদ খন্দকার প্রথম আলোকে বলেন, আইন অনুসারে মামলা প্রত্যাহারের ক্ষমতা সরকারের। জেলা পর্যায় থেকে এসব সুপারিশ আসে। কোন মামলা প্রত্যাহার করা হবে, সেটা নির্ভর করে এ-সংক্রান্ত কমিটির সিদ্ধান্তের ওপর।  পুলিশ সূত্র জানায়, ২০১০ সালের জুন পর্যন্ত পুলিশের কাছে প্রত্যাহারের সুপারিশ-সংবলিত সাড়ে তিন হাজার মামলার তালিকা রয়েছে। এসব মামলায় আসামির সংখ্যা ১০ হাজারের মতো। পরিসংখ্যানে দেখা যায়, রাজনৈতিক বিবেচনার কথা বলা হলেও চুরি, ডাকাতি, নারী নির্যাতন ও নারী পাচারের মামলাও প্রত্যাহারের তালিকায় আছে। এসব মামলার মধ্যে পুলিশ সদর দপ্তর ৫২টি মামলা প্রত্যাহারে আপত্তি জানিয়ে গত ১৪ জুন চিঠি দেয় স্বরাষ্ট্র মন্ত্রণালয়কে।